Број на Службен весник: 249/2020

Датум на објава на Службен весник: 16.10.2020

**МИНИСТЕРСТВО ЗА ПРАВДА**

Врз основа на член 76 став (5) од Законот за извршување на санкциите („Службен весник на Република Северна Македонија“ бр. 99/19 и 220/19), министерот за правда донесе

**ПРАВИЛНИК ЗА НАЧИНОТ НА СПРОВЕДУВАЊЕ НА ПРОБНАТА РАБОТА, СПРОВЕДУВАЊЕТО НА ОСНОВНАТА ОБУКА, МЕНТОРИРАЊЕТО, ПОЛАГАЊЕТО НА ПИСМЕНИОТ ТЕСТ И НЕГОВОТО БОДИРАЊЕ НА КАНДИДАТИТЕ ЗА ПРИПАДНИЦИ НА ЗАТВОРСКАТА ПОЛИЦИЈА**

**Член 1**

Co овој правилник се пропишува начинот на спроведување на пробната работа, спроведувањето на основната обука, менторирањето, полагањето на писмениот тест и неговото бодирање на кандидатите за припадници на затворската полиција (во натамошниот текст: кандидатите) во казнено-поправните и воспитно-поправните установи (во натамошниот текст: установите).

**Член 2**

Кандидатот со вработувањето започнува со пробната работа која се спроведува преку основна обука и работа со ментор.

**Член 3**

Основната обука се состои од теоретски дел, вежби и практичен дел.

Со основната обука кандидатот се оспособува за самостојно извршување на работните задачи од работното место.

Кандидатот на пробна работа се упатува на основна обука за припадник на затворска  полиција, која започнува со теоретски дел кој се спроведува во Центарот за тренинг и едукација.

Теоретскиот дел и вежбите од основната обука траат еден месец.

**Член 4**

Теоретскиот дел од основната обука опфаќа:

- меѓународни инструменти и стандарди за човекови права и извршување на санкции;

- национални стандарди за извршување на санкциите;

- основи на уставно право, управно право и кривично право;

- основи на криминологија, пенологија, виктимологија и психологија.

Вежбите се организираат како студија на случај низ кои се резимира наученото во текот

на теоретскиот дел од наставата.

По завршување на теоретскиот дел од основната обука од страна на Управата за

извршување на санкциите се известува директорот на установата во која кандидатот е на пробна работа, за кандидатите кои го посетувале теоретскиот дел од основната обука.

**Член 5**

Практичниот дел од основната обука се спроведува под насоки и упатства на менторите првенствено во установите, но може да се спроведува и во  Центарот за тренинг и едукација при Управата за извршување на санкциите, Министерството за внатрешни работи и Министерството за одбрана.

Во рамки на практичниот дел од основната обука лицето кое се менторира ги спроведува сите работни обврски кои се утврдени во планот за спроведување на практичната обука под надзор на менторот.

Практичниот дел од основната обука започнува по завршување на теоретската настава и трае три месеци.

**Член 6**

Практичниот дел од основната обука се спроведува преку:

- стекнување на знаења за затворскиот систем и нивната улога и мисија како затворски персонал;

- стекнување знаења за концептите на динамичка, статичка и процедурална безбедност;

- стекнување на знаења и вештини за опремата и начинот на носење и употреба на огненото оружје  со кое ракуваат припадниците на затворската полиција;

- стекнување знаења за употреба на средства за присилба и ограничувања во однос на воспоставените принципи за човековите права, согласно закон и меѓународните договори ратификувани согласно Уставот на Република Северна Македонија;

- стекнување знаења за воспоставување рамнотежа меѓу потребите за обезбедување на установата и дисциплината во истата, истовремено обезбедувајќи затворски услови кои не го повредуваат човековото достоинство;

- стекнување знаења и вештини за управување со ризик и справување со конфликти и кризи;

- стекнување основни знаења за давање прва помош и давање помош за пристап кон здравствена заштита;

- запознавање со постапки за спречување на самоповредување и самоубиства;

- стекнување вештини за постапување со специфични категории на лица вклучително и жени, деца и странски државјани;

- стекнување вештини за практична примена на етичките правила и анти-дискриминаторските принципи за постапување во работата;

- стекнување знаења за компјутерски вештини и вештини за користење на комуникациски технологии;

- стекнување основни знаења за препознавање на опојни дроги и други недозволени  супстанци и материи.

**Член 7**

Менторство се остварува преку пренесување на знаења и вештини на кандидатите и се врши преку следење и оспособување на кандидатот на пробна работа, и тоа:

- практична работа во која менторираниот кандидат спроведува дел од своите работни задачи;

- подолготрајно набљудување на работењето на менторот;

- краткотрајно набљудување на работата на менторот во извршување на конкретни работни задачи и

- добивање на совети од менторот по секоја конкретна активност со цел објаснување на очекувањата од активноста и сумирање на резултатите од работните задачи.

**Член 8**

Менторот ги определува целите кои треба да бидат постигнати со менторството и во соработка со менторираниот кандидат го определува начинот, динамиката и времетраењето на менторството.

При определување на начинот и динамиката на вршењето на менторството треба да се внимава менторот да може целосно да ги  реализира работните цели и задачи за тековната година.

**Член 9**

Кандидатот полага писмен тест  по завршувањето на пробната работа.

Писмениот тест содржи прашања од областите кои се дел од теоретскиот и практичниот дел на основната обука.

Писмениот тест е составен од прашања со избор на еден од повеќе понудени одговори.

Писмениот тест е составен од вкупно 30 прашања и тоа 20 прашања од теоретскиот дел од основната обука и 10 прашања од практичниот дел од основната обука.

Прашањата од теоретскиот дел се бодуваат по 1 бод, а прашањата од практичниот дел се бодуваат по 8 бода.

Вкупниот број на бодови од писмениот тест изнесува 100 бода, при што истиот се смета за положен ако кандидатот освоил повеќе од половина од предвидените бодови.

**Член 10**

Писмениот тест се полага најмногу 90 минути.

Пред почетокот на полагањето се врши увид во документ за идентификација на кандидатите кои ќе го полагаат испитот.

**Член 11**

Ако кандидатот кој е известен за полагањето не се појави на писмениот тест или се откаже во текот на полагањето, се смета дека не го положил истиот.

Кандидатот кој го полагал писмениот тест има право на увид во истиот во установата каде е на пробна работа.

**Член 12**

Овој правилник влегува во сила наредниот ден од денот на објавувањето во „Службен весник на Република Северна Македонија“.

|  |  |
| --- | --- |
| Бр. 01-2328/1 |  |
| 14 октомври 2020 година | Министер за правда, |
| Скопје  | Бојан Маричиќ, с.р. |